Onwettige jag: pastoor, vriende vinnig in hof | Netwerk24
Deur Marietie Louw-Carstens 05 Junie 2019 18:40
'n Pastoor van Pretoria en twee van sy vriende sal vir 'n week agter tralies bly nadat hulle glo probeer het om in die Hoedspruit-omgewing in Limpopo onwettig te jag.
Past. Nicolus Mgiba (45), Bento Mendose (44) en Zalcbrei Baloyi (28) het Woensdag vlugtig in die landdroshof in Phalaborwa verskyn nadat die polisie in samewerking met die plaaswag in Hoedspruit hulle in hegtenis geneem het.
Die jagmes en byl wat by drie mans gekry is toe hulle glo onwettig wou jag in Limpopo. Foto: SAPD
Mgiba is glo verbonde aan die omstrede past. Sheperd Bushiri se Enlightened Christian Gathering (ECG)-kerk. Die selfverklaarde "profeet" Bushiri en sy vrou, Mary, staan in die handelshof in Pretoria tereg op aanklagte van bedrog en geldwassery.
Kol. Moatshe Ngoepe, polisiewoordvoerder in Limpopo, sê die drie mans het Maandagaand glo ook op die polisie geskiet toe hulle voorgekeer is. Dit was nadat die plaaswag en polisie inligting gekry het dat 'n verdagte Toyota Land Cruiser op die R40-pad buite Hoedspruit gesien is. Daar is verskeie wildreservate in die gebied.
Ngoepe sê die polisie het teruggeskiet en een van die verdagtes is gewond.
Hy wou nie sê wie is die man wat gewond is nie. Hy is vir sy wonde behandel en kon Woensdag saam met sy twee medebeskuldigdes in die hof verskyn.
Die polisie het beslag gelê op 'n jaggeweer, 'n knaldemper, vier koeëls, 'n jagmes, 'n byl en die Toyota Land Cruiser. Die polisie vermoed dat die driemanskap op pad was om onwettig te jag,
Hulle sal volgende Woensdag in die landdroshof in Phalaborwa om borgtog aansoek doen.
Die Toyota Land Cruiser waarin die drie mans gery het toe hulle glo by Hoedspruit onwettig wou jag. Foto: SAPD